志來上人寄示酴醾花并壓磚茶有感
作者：梅堯臣
朝代：宋

paragraphs: 京都三月酴醾開，高架交垂自爲洞。
素葉層層紫蕊香，釀歸光祿春生甕。
東陌西池走鈿車，芳林廣囿飛朱鞚。
二年不到大梁城，江邊淚滴肝腸痛。
況茲齒髮漸衰老，已是憂愁不如衆。
宣城北寺來上人，獨有一叢盤嫩蕻。
去歲遊吳求不得，今朝還喜自持送。
眼底雖同往日看，樽前所憶皆成夢。
又置新茶采雨前，鳥觜壓磚雲色弄。
對花却酒煑香泉，强詠才慙非白鳳。